./data/phi0474/phi005/phi0474.phi005.perseus-lat2.xml
quid exspectatis, quid quaeritis amplius?  tu ipse, Verres, quid sedes, quid moraris? nam aut exhibeas nobis Verrucium necesse est aut te Verrucium esse fateare      laudantur oratores veteres, Crassi illi et Antonii, quod crimina diluere dilucide, quod copiose reorum causas defendere  solerent: nimirum illi non ingenio solum his patronis, sed fortuna etiam praestiterunt  nemo enim tum ita peccabat ut defensioni locum non relinqueret; nemo  ita vivebat ut nulla eius vitae pars summae turpitudinis esset expers; nemo ita in manifesto peccato    tenebatur ut, cum impudens fuisset in facto, tum impudentior videretur si negaret